钦定古今图书集成/理学汇编/学行典/第008卷 > 邵子皇极经世一 > 《观物内篇之三》
## 钦定古今图书集成/理学汇编/学行典/第008卷 > 邵子皇极经世一 > 《观物内篇之三》

《易》曰：“穷理尽性，以至于命。”所以谓之理者，物之理也；
所以谓之性者，天之性也。所以谓之命者，处理性者
也。所以能处理性者，非道而何？

〈注〉理、性命皆一也，至于命，则理性之所处矣。三者皆在于道，故曰：“所以能处理性者，非道而何？”

是知道为天地之本。

“道生天地” ，故道为天地之本。

天地为万物之本。

“天地生万物” ，故天地为万物之本。

“以天地观万物”，则万物为物；“以道观天地”，则天地亦
为万物。

“道生天地” ，故道为天地之本；以道观天地，则天地为道之物也。天地生万物，故天地为万物之本；以天地观万物，则万物为天地之物也。道则无有边际，天地则有尽，有尽则所以为道之物也。天地则无不覆载，物则有穷，有穷则所以为天地之物也。

“《道》之道”，尽之于天矣。

“有道然后有天” ，天本乎道者也。

“《天》之道”，尽之于地矣。

“有天然后有地” ，地本乎天者也。

“《天地》之道”，尽之于物矣。

“有天地然后有万物” ，万物本乎天地者也。

“天地万物之道”，尽之于人矣。

人者，天地五行之秀气，受天地之中，以生为万物。

之至灵，而备天地万物者也，故能“配天地” 而命万物。

人能知其天地万物之道所以尽于人者，然后能尽
民也。

“唯圣人能知天地万物之道皆备于我，能知天地万物之道皆备于我” ，则能尽天下之理。能尽天下之理，则能尽民，而后可以治民矣。

《天》之能尽物，则谓之曰“昊天。”

天之于物，无不发生，故能尽物。

人之能尽民，则谓之曰“圣人。”

圣人之于人也，无不仁爱，故能尽人。

谓昊天能异乎万物，则非所以谓之昊天也；谓圣人
能异乎万民，则非所以谓之圣人也。万民与万物同，
则圣人固不异乎昊天者矣。然则圣人与昊天为一
道，圣人与昊天为一道，则万民与万物亦可以为一
道也。一世之万民与一世之万物既可以为一道，则
万世之万民与万世之万物，亦可以为一道也明矣。

“昊天之与万物同乎一道，故不异乎万物；圣人之与万民同乎一道，故不异乎万民。” 万民与万物同乎一道，则圣人与昊天亦同乎一道矣。一世之万物与一世之万民同乎一道，则万世之万物与万世之万民亦同乎一道矣。天下无二道，圣人无两心。物也，民也，圣人也，天也，其道一也。故古之圣人，以一心而推万“心，以一物而观万物，以一世而知万世” 者，盖由斯道也。

夫昊天之尽物，圣人之尽民，皆有四府焉。昊天之四
府者，春、夏、秋冬之谓也，阴阳升降于其间矣。圣人之
四府者，《易》《书》《诗》《春秋》之谓也，礼乐污隆于其间矣。春
为生物之府，夏为长物之府，秋为收物之府，冬为藏
物之府。号物之庶，谓之万。虽曰“万之又万”，其庶能出
此昊天之四府者乎？《易》为生民之府，《书》为长民之府，
《诗》为收民之府，《春秋》为“藏民之府。”号民之庶谓之“万”，
虽曰“万之又万”，其庶能出此圣人之四府者乎？“昊天
之四府”者，时也；“圣人之四府”者，经也。昊天以时授人，
圣人以经法天，天人之事，当如何哉？

“昊天以四府尽物，圣人以四府尽民。” 天之四府，时也；圣人之四府，经也。天时、圣经相因而成。天时则阴阳升降而为春夏秋冬；圣经则礼乐污隆而为《易》《书》《诗》《春秋》。春夏秋冬，《易》《书》《诗》《春秋》皆有生长收藏之道，其道更相为消长污隆，万物万民尽于其间矣，故皆谓之曰“四府。”